## La Generalitat posa en servici la nova passarel·la de Chiva i avança la següent fase de reconstrucció dels ponts municipals afectats per les riuades

*** La Conselleria de Medi Ambient, Infraestructures i Territori destina més de tres milions d’euros per a la recuperació de diverses infraestructures locals a Chiva
* Encara que corresponen a l’àmbit municipal, la Generalitat ha assumit la seua execució a causa de les dificultats de l’Ajuntament per a fer-se càrrec**

El conseller de Medi Ambient, Infraestructures i Territori, Vicente Martínez Mus, ha anunciat la posada en servici este divendres de la nova passarel·la de fusta de Chiva que connecta el carrer Pintor Mora Yuste amb el carrer Buñol, “una infraestructura necessària per a recuperar la mobilitat en el centre del municipi”.

Martínez Mus ha explicat que es continua treballant per a avançar en la reconstrucció dels ponts municipals de Chiva que van patir greus desperfectes durant les riuades del passat mes d’octubre.

Tal com ha assenyalat el conseller, “la nova estructura té un disseny similar a la passarel·la antiga”. Es tracta d’un arc de fusta laminada amb un pes total de més de 5.000 kg. “Amb la nova passarel·la es permetrà l’encreuament del barranc als vianants evitant l’itinerari actual que suposa un recorregut addicional de més de 400 metres” ha indicat.

Cal recordar que el Consell va aprovar un contracte d’emergència per a la reposició de dos passarel·les per als vianants, la reparació de dos ponts sobre la rambla de Poio en el nucli urbà de Chiva i la reconstrucció del pont del camí Perenchiza sobre el barranc del Gallego. Es tracta d’infraestructures fonamentals per a la connectivitat del municipi, ja que permeten el pas entre diferents zones dels dos costats del barranc. La inversió total per a estes actuacions a Chiva ascendix a 3.364.000 euros.

Estes actuacions formen part del pla ‘Recuperem València’, mitjançant el qual la Generalitat ha assumit les competències locals per a executar 50 obres de rehabilitació en més d’una vintena de localitats afectades, a causa de les dificultats dels municipis per a executar estos treballs i a la urgència de realitzar-los com més prompte millor. Martínez Mus ha destacat que, per a l’execució d’estes obres municipals, “la Generalitat ha destinat 50 milions d’euros”.

**Actuacions a Chiva**

La recuperació d’estes infraestructures és clau per a millorar la mobilitat a Chiva i avançar en la reconstrucció del municipi. Amb la instal·lació de la passarel·la, continuen els treballs per a la reconstrucció de les altres infraestructures que van resultar danyades per les inundacions.

En esta línia, des de principis de juliol s’ha iniciat la reconstrucció del pont Vell del carrer Enrique Ponce, també afectat per les pluges. Les obres inclouen la reparació de l’estructura de pedra, així com la reposició de servicis i paviments. Els treballs avancen a bon ritme i es preveu que esta via de pas estiga operativa a mitjan agost.

Per la seua part, en el pont del camí Perenchiza s’estan duent a terme treballs per a ampliar la capacitat hidràulica del pas sobre el barranc del Gallego, l’estructura original del qual va resultar insuficient davant el cabal que es va originar en octubre. Esta deficiència va provocar que l’aigua ultrapassara el tauler, deixant-lo fora de servici.

La intervenció en este pont preveu el reforç estructural i l’increment de la secció hidràulica, la qual cosa permetrà duplicar la capacitat de desguàs en cas d’una avinguda. Actualment, s’està procedint a la col·locació dels marcs en els dos laterals de l’estructura original.

Fecha: 18/07/2025